Y Llais

Y Llais yw'r fersiwn Gymraeg ei hiaith o gyfres dalent masnachfraint fyd-eang a adnabyddir fel rheol gan yr enw Saesneg The Voice. Bydd cantorion yn cystadlu i ennill gwobr 'Y Llais'. Darlledwyd hi am y tro cyntaf ar S4C ym mis Chwefror 2025. Dyma’r 75ain addasiad o fformat gwreiddiol y gyfres sy’n cael ei darlledu yn ei amrywiol ffurfiau ac mewn nifer o ieithoedd ledled y byd. Cwmni cynhyrchu Boom Cymru sy'n cynhyrchu’r gyfres Gymraeg.

Dechreuwyd hyrwyddo'r gyfres Gymraeg ym mis Mai 2024 gan alw ar i bobl lenwi ffurflen gais. Roedd yr hyrwyddo yn y Gymraeg a'r Saesneg. Cynhaliwyd clyweliadau ar 12 Gorffennaf yn y gogledd, ac ar 15 Gorffennaf yn y de. Darlledwyd y bennod gyntaf o'r gyfres ar S4C ar 9 Chwefror 2025 gydag wyth pennod awr a hanner o hyd yn y gyfres gyntaf.

 Polisi iaith 
Yn wahanol i sawl tiriogaeth arall sy'n darlledu fersiwn o Y Llais mae pob cân ar y fersiwn Gymraeg yn cael ei chanu yn yr iaith Gymraeg, er nad oes rhaid iddi fod yn gân wreiddiol Gymraeg a gall fod yn gyfieithiad o gân Saesneg neu iaith arall.

Mae sawl un o'r cystadleuwyr heb fod yn rhugl yn y Gymraeg a cheir elfen o drafod yn Saesneg gyda'r cystadleuwyr hynny. Mae un o'r beirniaid, Aleighcia Scott yn ddysgwraig oedd ddim ond wedi bod yn dysgu Cymraeg ers dwy flynedd. Mae'r rhaglen wedi llwyddo i ddenu cystadleuwyr o bob rhan o Gymru a gwahanol ruglder yn y Gymraeg a thrawstoriad fawr o steiliau canu. Yn ôl y canwr Ywain Gwynedd, roedd dod o hyd i "dalent anhygoel newydd" yn y clyweliadau yn "sioc enfawr". Ar raglen Bore Sul ar BBC Radio Cymru gydag Elliw Gwawr, dywedodd ei fod wedi "disgwyl nabod pawb oedd yn trio, ma Cymru'n lle bach, ond [oedd hi'n] sioc enfawr fod gymaint o dalent yna sydd erioed wedi trio yn y Steddfod neu bod ar Noson Lawen".

 Y gyfres gyntaf 

Beirniaid
Y pedwar beirniad yn y gyfres gyntaf o Y Llais oedd:
 Bryn Terfel - canwr opera byd-enwog
 Aleighcia Scott - cantores reggae o Gaerdydd
 Yws Gwynedd - canwr pop Cymraeg poblogaidd a rheolwr cwmni Recordiau Côsh
 Bronwen Lewis - cantores poblogaidd sy'n canu yn y Gymraeg a'r Saesneg ac a gystadlodd ar The Voice yn 2013

Cyflwynydd y gyfres oedd Sian Eleri, sy'n cyflwyno ar BBC Radio 1.

 Enillydd 
Enillydd cyntaf Y Llais Cymraeg oedd Rose Dutta, dynes ifanc o Gaerdydd. Roedd yn cynrychioli Tîm Aleighcia Scott yn y gystadleuaeth. Y tri arall a gyrhaeddodd y rownd derfynol oedd Anna Arrieta o Borthcawl yn cynrychioli Tîm Yws Gwynedd, Liam J. Edwards o Gorseinon fel rhan o Dîm Bronwen Lewis a Sara Owen o Carmel yn cynrychioli Tîm Syr Bryn Terfel. Ei chân fuddufol a ganwyd fel deuawd gydag Aleighcia oedd Neb Na Dim (fersiwn Gymraeg o'r gân Ain’t Nobody gan y canwr Americanaidd, Chaka Khan). Fel enillydd Y Llais, bydd yn cael y cyfle i recordio sengl wreiddiol wedi ei chyd-gyfansoddi yn arbennig iddi. Y gantores-gyfansoddwraig a’r seren West End, Mared Williams, a’r cynhyrchydd a’r cerddor Nate Williams sydd wedi cyfansoddi'r sengl.

Ymateb i'r gyfres gyntaf
Yn ôl Geraint Evans, Prif Weithredwr S4C roedd 90% o'r ymateb i'r gyfres gyntaf wedi bod "yn hynod o bositif ac yn gefnogol". Nododd bod rhai wedi cwestiynu dewis beirniad nad oedd yn rhugl yn yr iaith Gymraeg ond bod "pobl yn falch iawn i weld pobl yn cystadlu o’dd ddim mor hyderus eu Cymraeg, yn ddysgwyr ac yn y blaen.” Dywedodd fod “rhaid” i’r sianel roi “gofod i gystadleuwyr” sydd “ddim mor rhugl” eu Cymraeg.

Timau hyfforddwyr a'u hartistiaid 
Ym mhob cyfres, mae pob hyfforddwr yn dewis nifer o berfformwyr i symud ymlaen i'r sioeau byw. Mae'r tabl isod yn manylu ar yr artistiaid y mae pob hyfforddwr wedi'u cyflwyno i'r sioeau byw ym mhob cyfres. Mae artistiaid yn symud ymlaen i wythnos olaf y sioeau byw naill ai trwy ddetholiad tîm neu'n gyfan gwbl trwy bleidlais gyhoeddus.

Allwedd
 – Enillydd
 – Ail

 Cyfres Bryn Terfel Bronwen Lewis Aleighcia Scott Yws Gwynedd 1 Sara OwenNia TylerMegan Haf Davies Liam J EdwardsEmma WinterElys Davies Rose DattaSJ & EndafLauren Fisher Anna ArrietaStephen HallwoodBethany Powell

Trosolwg o'r gyfres
Hyd 2025, dim ond un gyfres sydd wedi ei darlledu.
+ Y Llais trosolwg y gyfres Cyfres Darlledwyd Enillydd Ail Hyfforddwr fuddugol Cyflwynydd Hyfforddwyr (trefn cadeiriau) 1 2 3 4 1 2025 Rose Datta Anna Arrieta Liam J Edwards Sara Owen Aleighcia Scott Sian Eleri Bryn Bronwen Aleighcia Ywain

Gweler hefyd
 The Voice - cyfres masnachfraint fyd-eang

Dolenni allanol
 @YLlaisS4C sianel Youtube y gyfres
 @YLlaisS4C tudalen Facebook
 The Voice Global ar YouTube

Cyfeiriadau

Categori:Rhaglenni teledu Cymraeg
Categori:Rhaglenni teledu'r 2020au
Categori:Cerddoriaeth Gymraeg
Categori:Rhaglenni teledu cerddoriaeth
Categori:Rhaglenni teledu
Categori:Cerddoriaeth